**ELŐTERJESZTÉS**



BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2023. február 23-i nyilvános ülésére**

**TÁRGY:**

**Balatonberény település honlapjának fejlesztése**

**ELŐADÓ:**

Druskoczi Tünde

polgármester

Tisztelt Képviselő-testület!

Balatonberény Község Önkormányzat Képviselő-testülete már több éve foglalkozik a település honlapjának fejlesztésével, **27/2020. (II.27.) számú határozatával** döntött arról, hogy a honlap új arculatának, műszaki, technológiai paramétereinek kialakítására és működtetésére pályázatot ír ki, a pályázati kiírás feltételeinek meghatározására végül nem került sor.

A közzétételre szolgáló honlap kialakítása az önkormányzatok kötelező feladata, mellyel településünk rendelkezik, annak fejlesztése azonban a jogszabályi követelményeknek való megfeleltetés miatt elengedhetetlen.

**A közérdekű adatok elektronikus közzétételére, az egységes közadatkereső rendszerre, valamint a központi jegyzék adattartalmára, az adatintegrációra vonatkozó részletes szabályokról szóló 305/2005. (XII. 25.) Korm. rendelet értelmében:**

**2. §** (2) A saját honlapon közzétevő, illetve - az adatfelelőssel együttműködve - az adatközlő

*a)* a külön jogszabályban meghatározott keretek között kialakítja a honlap adatstruktúráját, tartalmát és formáját,

*b)* folyamatosan gondoskodik arról, hogy a honlapon valamennyi, az általános, különös és egyedi közzétételi listák szerint kötelezően közzéteendő közérdekű adat elérhető legyen.

**5. §** (1) Az adatközlő közzétételi kötelezettségét olyan módon teljesíti, amely biztosítja a közzétételre szolgáló honlapnak az adatközlő szerv belső hálózati rendszerétől való függetlenségét.

(2) A közzétételre szolgáló honlap elérhetetlenségét okozó bármely üzemzavar esetén a saját honlapon közzétevő vagy az adatközlő köteles munkaidőben az üzemzavar elhárítását haladéktalanul megkezdeni.

(3) A közzétételre szolgáló honlapot úgy kell kialakítani, hogy az a széles körben elterjedt, valamint a vakok és gyengénlátók által széles körben használt eszközökkel is olvasható legyen.

(4) Ahol a közzétételi lista idegen nyelven való közzétételt ír elő, a közérdekű adatot az adott nyelven is közzé kell tenni.

(5) A saját honlapon közzétevő, illetve az adatközlő a honlapon az egységes közadatkereső rendszerre mutató hivatkozást köteles elhelyezni.

(6) Az Infotv. vagy más jogszabály alapján a szerv honlapján közzéteendő közérdekű adatokat és közérdekből nyilvános adatokat a szerv honlapjának nyitólapjáról közvetlenül, a Közérdekű adatok hivatkozás alatt elérhető oldalon kell közzétenni.

**6. §** (1) A közzétett adatokat védeni kell a jogosulatlan megváltoztatás, törlés, megsemmisülés és sérülés ellen.

# Az önkormányzat, mint közfeladatot ellátó szerv által kötelezően közzéteendő adatok körét az információs önrendelkezési jogról és az információszabadságról szóló 2011. évi CXII. törvény, illetve annak 1. melléklete tartalmazza.

A Somogy Vármegyei Kormányhivatal, mint törvényességi felügyeleti szerv jelezte, hogy valamennyi település esetében az elektronikus közzétételi kötelezettség teljesítését 2023. év elején ellenőrizni fogja, a mulasztó önkormányzatokkal szemben törvényességi intézkedésre kerülhet sor.

A közzétételi kötelezettség teljesítésén túl a község honlapja az egyik legfontosabb olyan médiafelület, amely eszköze a nyilvánosság biztosításának, az önkormányzat, a hivatal és a lakosság közötti információ áramlásának.

Balatonberény Község Településfejlesztési Stratégiai Programja is tartalmazza *A falu és állandó lakosai, valamint az üdülők, turisták közötti kommunikáció folyamatossá és hatékonyabbá tételét, mint célkitűzést, melynek keretében a tervek között szerepel:*

* Egységes arculat kialakítása a kommunikációs felületeken (csatornák, felelősségek, Balatonberény név-, címer- és logóhasználat)
* Az előzőek fényében a saját honlap fejlesztése, akadálymentessé tétele, alapvető információk idegen nyelvű elérhetőségének biztosítása, mobil alkalmazás, honlap adatbiztonsági fejlesztése.

A képviselő-testület 6/2023.(I.26.) határozatával fogadta el az idegenforgalmi és marketingtevékenység megújítására vonatkozó cselekvési tervet, amely szintén tartalmazza a település honlapjának megújítását 2023. márciusi határidővel.

A honlappal kapcsolatos jogszabályi elvárás tehát a reszponzív megjelenés (jól alkalmazkodik a különféle képernyőméretekhez, ugyanolyan szépen jelenik meg mobiltelefonon és tableten is) és az akadálymentesség. A fejlesztés további célja, hogy megjelenése alkalmazkodjon az önkormányzat egyedi igényeihez, felhasználóbarát és új funkciókkal bővíthető legyen, valamint megfeleljen az adatbiztonság követelményének is.

A honlap Wordpress alapú fejlesztésére -annak admin feladatait ellátó Toronyi Zsolt egyéni vállalkozó megbízott- ajánlatot tett szóban, majd a szerződés-tervezet megküldésével írásban 300.000 Ft (ÁFA mentes) megbízási díj ellenében. A szerződés tervezetét előterjesztésemhez mellékelem. A megajánlott megbízási díj nem esik az önkormányzat beszerzési szabályzatának hatálya alá.

Kérem az előterjesztésben foglaltak megvitatását.

**Határozati javaslat:**

* + 1. Balatonberény Község Önkormányzat képviselő-testülete az előterjesztésben foglaltakat megismerte, megtárgyalta és felhatalmazza a polgármestert Toronyi Zsolt egyéni vállalkozóval a www.balatonbereny.hu honlap Wordpress alapú fejlesztésére vonatkozó vállalkozási szerződés aláírására az előterjesztés szerinti tartalommal.

Határidő: szerződés aláírására 5 nap

Felelős: Druskoczi Tünde polgármester

Druskoczi Tünde sk.

polgármester